KIRJALLINEN KYSYMYS E-2371/98

esittäjä(t): Francesco Baldarelli (PSE) komissiolle

(27. heinäkuuta 1998)

Aihe: Maantiekuljetusten uudelleenjärjestelyt

Italian hallitus on antanut tiedoksi maantiekuljetuksia koskevan lain (23. joulukuuta 1997 annettu laki nro 454). Tätä lakia ei kuitenkaan voida soveltaa käytäntöön, ennen kuin on olemassa asianmukaisia säätely toimenpiteitä. Italian hallitus on pyytänyt komissiolta näitä määräyksiä koskevaa lausuntoa ja vasta äskettäin on käynnistetty alustava oikeusmenettely komission virallisen kirjeen pohjalta. Pääosa komission esittämästä kritiikistä voidaan ottaa huomioon tekemällä tarkistuksia säännösteksteihin.

Sekä julkisen että yksityisen alan järjestöt ja tahot ovat antaneet huomattavan panoksen alla, jonka uudelleenjärjestelyä ne kannattavat ja jolla on vakavia puutteita, heikko organisaatio ja joka on kykenemätön kohtaamaan markkinoiden vapauttamiseen ja avaamiseen liittyviä haasteita (kasvun ja taantuman mukanaan tuomia kriisejä). Pyrkimykset alan järjestelemiseksi perusteellisesti uudelleen ovat pelkästään hyödyksi koko alalle Euroopassa, ja näin vältetään tuhoisan kilpailun vaaralliset muodot ja estetään kuljetusalan työntekijöiden muuttaminen muihin maihin kabotaasiliikenteen lopullisen vapautumisen jälkeen. Samanaikaisesti nämä pyrkimykset ovat osa yleistä suunnittelupolitiikkaa, jossa ei voida olla ottamatta huomioon alalla esiintyviä vaikeuksia, osaksi senkin vuoksi, että alalla vallitsee erityisiä ja sille ominaisia vaikeuksia. Vuoristoketju estää pääsyn muualle Eurooppaan, ja alan on sopeuduttava kauttakulkuvaltioiden harjoittamaan politiikkaan, esimerkiksi Sveitsin määräykset pakottavat pitkiin kiertoteihin. Tällä hetkellä yhteiskunnallinen tilanne huononee asteittain ja siihen liittyy yhä selkeämpiä ongelmallisten ratkaisujen uhkia. Tämän vuoksi on välttämätöntä löytää apua vakavaan häiriötilanteeseen.

Edellä esitetyn perusteella tiedustelisin komissiolta seuraavaa:

1. Onko komissio mielestä mahdollista puuttua asiaan nopeasti ja myönteisessä mielessä menettelyn jouduttamiseksi ja jotta voitaisiin tarkistaa, mitkä Italian lainsäädännön määräykset voidaan ottaa käyttöön välittömästi käyttämällä toimeenpanomääräyksiä, joita Italian hallitus on käsittääkseni valmistellut komission pyytämien muutosten huomioonottamiseksi?

2. Aikooko komissio nopeuttaa muiden alojen määrittämistä, joita tämä laki koskee ja joilla tarvitaan perusteellisempia muutoksia, mutta joita ei voida pitää kuljetuspolitiikan erillisenä osana, vaan osana radikaalimpaa kuljetuspolitiikan uudistusta, kuten Italian hallitus on osoittanut?

Komission jäsenen Neil Kinnockinkomission puolesta antama vastaus

(1. lokakuuta 1998)

Italian viranomaiset toimittivat 30. tammikuuta 1998 komissiolle lain N:o 454/97, joka koskee maantiekuljetusalan uudelleenjärjestelyjä.

Koska komissio epäili, että edellä mainittuun lakiin sisältyvät toimet eivät sovellu yhteismarkkinoille, se päätti asian alustavan tutkimuksen jälkeen käynnistää virallisen menettelyn EY:n perustamissopimuksen 93 artiklan 2 kohdan mukaisesti (komission päätös N:o C/21/98)(1). Menettelyn tavoitteena on antaa Italian hallitukselle ja muille asianosaisille mahdollisuus esittää huomautuksiaan asiasta.

Virallinen prosessi saatetaan päätökseen aikanaan lopullisella päätöksellä. Tätä ennen arvioidaan lakia N:o 454, asiaan liittyviä ministeritason täytäntöönpanoasetuksia sekä vastaanotettuja huomautuksia. Komissio ei voi ennen lopullisen päätöksen tekemistä osoittaa täsmällisesti, mitkä lain säännökset ovat hyväksyttäviä. Edellä mainittu päätös osoittaa kuitenkin selkeästi komission epäilyt.

(1) EYVL C 211, 7.7.1998.